FI Euroopan unionin virallinen lehti C 55/15

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 55/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”OBAZDA”/”OBATZTER”

EY-nro: DE-PGI-0005-01069–13.12.2012

SMM ( X ) SAN ( )

1. Nimi

”Obazda”/”Obatzter”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotelaji

Luokka 1.4 Muut eläinperäiset tuotteet

3.2 Kuvaus 1 kohdassa nimetystä tuotteesta

”Obazda”/”Obatzter” on juustovalmiste, joka koostuu seuraavista ainesosista:

Pakolliset ainesosat:

— Camembert- ja/tai briejuusto, johon voidaan haluttaessa lisätä romadur- ja/tai limburgerjuustoa ja/tai tuorejuustoa

— Voi

— Paprikajauhe ja/tai paprikauute

— Suola

Valinnaiset ainesosat:

— Sipuli

— Kumina

— Muut mausteet ja yrtit ja/tai mauste- ja yrttivalmisteet

— Kerma/maito ja/tai maito/heraproteiini

— Olut

Camembert- ja/tai briejuuston osuuden tuotteesta on oltava vähintään 40 prosenttia ja juuston kokonaisosuuden vähintään 50 prosenttia.

Valmistuksessa camembert- ja/tai briejuusto pilkotaan halutun kokoisiksi palasiksi ja sekoitetaan muiden ainesosien kanssa tasaiseksi levittyväksi vaalean oranssinkeltaiseksi massaksi. ”Obazda”/”Obatzter” sisältää selkeästi erottuvia juustonpalasia. Tuoksu ja maku ovat mausteisen aromaattisia. ”Obazda”/”Obatzter” nautitaan perinteisesti kylmänä, yleensä leivän päälle siveltävänä levitteenä.

3.3 Raaka-aineet (ainoastaan jalostetut tuotteet)

Valmistukseen käytettävän juuston kuiva-aineen rasvapitoisuuden on oltava camembertjuustolla 30–85 prosenttia, briejuustolla 45–85 prosenttia, romadurjuustolla 20–85 prosenttia, limburgerjuustolla 20–59 prosenttia ja tuorejuustolla 10–85 prosenttia. Camembert- ja briejuuston on oltava rakenteeltaan kermamaisen pehmeää. Voin maitorasvapitoisuuden on oltava vähintään 80 prosenttia ja alle 90 prosenttia. Paprikajauheen ja -uutteen on oltava väriltään punaista.

”Obazda”-/”Obatzter”-levitteen valmistukseen käytettävien raaka-aineiden alkuperää ei ole rajoitettu yksilöityyn maantieteelliseen alueeseen.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien ”Obazda”-/”Obatzter”-levitteen valmistukseen käytettävien raaka-aineiden jalostuksen on tapahduttava Baijerissa.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

—

4. Maantieteellisen alueen tarkka rajaus

Baijerin osavaltio

5. Yhteys maantieteelliseen alueeseen

5.1 Maantieteellisen alueen erityisyys

”Obazda”-/”Obatzter”-levitteellä on Baijerissa pitkä perinne, ja kuluttajat pitävät sitä tyypillisenä baijerilaisena erikoistuotteena, jota nautitaan erityisen mieluusti välipalana leivän päällä. Niinpä kyseinen tuote onkin erottamaton osa maailmanlaajuisesti ainutlaatuista baijerilaista Biergarten-kulttuuria. Baijeri on perinteisesti Euroopan maidontuotannon ydinaluetta. Myös juustonvalmistuksessa Baijeri on vanhastaan yksi tärkeimmistä tuotantoalueista.

Siksi onkin luonnollista, että vahva maidonjalostusala kehittyi siellä jo aikaisemmin kuin muualla Euroopassa. Juustonvalmistus ja -jalostus aloitettiin erityisesti Allgäun ja Etelä-Baijerin kaltaisilla perinteisillä niittyalueilla. Baijerin eteläisillä alueilla vakiintui kovien juustojen tuotannon rinnalla pian myös erittäin arvostettu pehmeiden juustojen valmistus. Camembertin, brien, romadurin ja limburgerin kaltaisista pehmeistä juustoista tuli pian paikallisia erikoisjuustoja.

”Obazda”-/”Obatzter”-levitteen historia liittyy läheisesti baijerilaisten Biergarten-olutravintoloiden yli 150-vuotiseen olemassaoloon. Camembert- ja briejuuston tuotannon alku Baijerissa ajoittuu samaan aikaan Biergarten-instituution syntymisen kanssa. Jotta hyvin pitkälle kypsynyttä camembert- tai briejuustoa voitiin edelleen käyttää, Baijerin ruokakulttuurissa kehitettiin ”Obazda”/”Obatzter”. Se perustui tietoon, jonka mukaan näiden molempien pehmeiden juustojen maku muuttui yhä mausteisemmaksi niiden vanhetessa. Puutteelliset jäähdytysmahdollisuudet erityisesti kuumina kesäkuukausina kiihdyttivät tätä kypsymisprosessia. Sekoittamalla pehmeät juustot muihin ainesosiin syntyi maukas juustovalmiste ”Obazda”/”Obatzter”, joka koostui pääasiassa camembert-, brie-, romadur- ja limburger-tyyppisistä juustoista. ”Obazda”/”Obatzter” yleistyi tyypillisenä juustovalmisteena nopeasti Baijerin Biergarten-olutravintoloissa, joihin asiakkaat saavat tuoda mukanaan myös omia eväitä.

”Obazda-”/”Obatzter”-levitteen maine Baijerin rajojen ulkopuolella on kuitenkin mitä todennäköisimmin Katharina Eisenreichin (maailman vanhimman panimon yhteydessä toimineen Bräustüberl Weihenstephan -oluttuvan omistaja vuosina 1920–1958) ansiota, kun hän tarjoili sitä annoksina asiakkailleen, jotka tulivat aamulasilliselle ja välipalalle ja pelaamaan schafkopfenia ja tarokkia. Viimeistään siitä lähtien ”Obazda”/”Obatzter” on ollut sekä erottamaton osa baijerilaista Biergarten-kulttuuria että Baijerin ruokakulttuurin klassinen välipala. Sitä arvostetaan nykyisin suuresti kaikkialla maailmassa ja luonnollisesti ennen muuta Baijerissa.

5.2 Tuotteen erityisyys

”Obazda”/”Obatzter” eroaa muista juustovalmisteista ainesosiensa koostumuksen perusteella. Tuotteen perusainesosa on eritäin kypsä camembert- ja/tai briejuusto. Se antaa tuotteelle hieman pistävän maun. Kun kypsä juusto sekoitetaan voihin, tuorejuustoon ja mahdollisesti kermaan ja/tai maitoon, ”Obazda”/”Obatzter” saa sille ominaisen miedon mausteisen maun.

Pakollisia ainesosia ovat paprikajauhe tai -uute, joka pyöristää tuotteen makua. Myös oluen, sipulin, kuminan ja muiden mausteiden lisääminen pieninä määrinä tekee ”Obazdan”/”Obatzterin” mausta hienostuneemman.

”Obazdan”/”Obatzterin” Baijerissa nauttima arvostus johtuu juuri tästä ainutlaatuisesta koostumuksesta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

”Obazda”/”Obatzter” on jo monien vuosien ajan ollut erittäin arvostettu perinteinen tuote Baijerissa, missä se kehitettiin yli 100 vuotta sitten. Kuluttajat pitävät sitä tyypillisenä baijerilaisena erityistuotteena.

Nimi ”Obazda”/”Obatzter” viittaa valmistusmenetelmään ja erityisesti eri ainesosien hienontamiseen ja sekoittamiseen helposti levittyväksi tahnaksi. Baijerin murrealueella menetelmästä käytetään termiä ”obatzn”, josta nimi ”Obazda”/”Obatzter” on johdettu. Molempia nimiä käytetään rinnakkain, ja ne ovat sellaisinaan vakiintuneet myös yleisessä kielenkäytössä ja alan kirjallisuudessa.

”Obazda”/”Obatzter” on merkitty Baijerin maa- ja metsätalousministeriön ylläpitämään perinteisten baijerilaisten erityistuotteiden tietokantaan, mikä osoittaa sen, että tämä tuote katsotaan Baijerin osavaltiossa perinteiseksi paikalliseksi erikoisuudeksi. Lisäksi monissa keittokirjoissa ja juustosanastoissa ”Obazda”/”Obatzter” mainitaan tyypillisenä baijerilaisena erityistuotteena, ja se on myös vakiinnuttanut paikkansa maailmalla jatkuvasti yleistyvien baijerilaisten olutfestivaalien ruokalistoilla. Tämäkin kertoo osaltaan ”Obazdan”/”Obatzterin” suuresta arvostuksesta ja tuotteen yhteydestä sen alkuperäalueeseen Baijeriin.

Koska tuotetta on monien vuosien ajan valmistettu yksinomaan Baijerissa, alueen ruokakulttuurissa ja ”Obazdan”/”Obatzterin” tuottajien keskuudessa on kehittynyt vahva ammatillinen osaaminen, mikä ilmenee myös yleisön suuresti arvostamassa monipuolisessa ja korkealaatuisessa ”Obazda”/”Obatzter”-tuotevalikoimassa.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

https://register.dpma.de/DPMAregister/geo/detail.pdfdownload/40853

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.